Analiza structurii avuţiei naţionale a româniei în perioada 1998-2000

In sensul cel mai larg, avuţia cuprinde tot ceea ce contribuie într-un fel sau altul la sporirea bunăstării unei persoane sau a unui popor. In aceste condiţii, avuţia naţională se defineşte ca totalitate a resurselor materiale şi spirituale de care dispune un popor la un moment dat. Conceptul de avuţie naţională cuprinde avuţia nematerială, avuţia materială şi poziţia netă în raport cu străinătatea.

# Componentele avuţiei naţionale

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Avuţia în sensul larg | | | | | | | | | |
| Avuţia nematerială | | | Avuţia materială | | | | | | Poziţia netă în raport cu străinătatea |
| Avuţia social- politică | Capitalul uman | Avuţia nematerială reproductibilă | Avuţia materială nereproductibilă | | Avuţia materială reproductibilă | | | |
| Avuţia de consum | | Avuţia productivă | |
| Opere artistice | Resurse naturale | a menajelor | a statului | Bunuri capitale | Stocuri şi rezerve |
| Resurse spirituale | | | | Avuţia acumulată | | | | |

## 1.1. Avuţia nematerială

Avuţia nematerială include avuţia social politică, capitalul uman şi avuţia nematerială reproductibilă.

Avuţia social-politică este determinată destul de vag şi se referă la libertatea individuală, securitatea individuală şi colectivă, etc., componente neevidenţiate statistic din cauza dificultăţilor de evaluare.

Capitalul uman indică stocul nereproductibil de capacităţi şi experienţe legate de persoane. Şi în acest caz dificultăţile de evaluare fac ca, în practica statistică, să nu se calculeze expresii numerice corespunzătoare acestei categorii.

Avuţia nematerială reproductibilă reprezintă stocul de cunoştinţe nelegate de persoane şi care apare, în special, sub formă de cunoştinţe ştiinţifice, opere literare, descoperiri, etc.

## 1.2. Avuţia materială

Avuţia materială cuprinde o componentă nereproductibilă şi o alta reproductibilă, fiecare dintre acestea defalcându-se în alte ramuri.

* Avuţia naţională nereproductibilă include resurse naturale atrase în circuitul economic (pământul, resursele minerale, pădurile, resursele de apă, etc.), dar şi operele artistice. Măsurarea statistică întâmpină şi în acest caz dificultăţi de evaluare.
* Avuţia materială reproductibilă se împarte în avuţie de consum - care nu serveşte scopurilor productive şi care cuprinde, în principal, bunurile de consum durabile, aparţinând menajelor private (autoturisme, mobilă, etc.) şi bunurile capitale de natură militară (mijloacele „ofensive” ale statului) - şi în avuţie productivă (reprezentând stocurile de bunuri care servesc preponderent scopurilor productive). Aceasta din urmă este formată din bunuri capitale (fonduri fixe sau active fixe) şi stocuri (rezerve).

## 1.3. Poziţia netă în raport cu străinătatea

Reprezintă diferenţa dintre creanţele asupra altor ţări şi angajamentele ţării faţă de străinătate. Se implică numai poziţia netă în raport cu străinătatea deoarece creanţele şi angajamentele subiectelor şi sectoarelor interne se compensează, rămânând numai cele faţă de subiectele străine.

In funcţie de componentele care se iau în calcul rezultă următoarele modalităţi de măsurare a avuţiei naţionale:

1. Avuţia naţională cuprinde bunurile materiale reproductibile existente la un moment dat (capital fix, stocuri de materiale, bunuri de folosinţă îndelungată aflate la populaţie, etc.), precum şi poziţia netă faţă de străinătate. Împreună, cele două componente alcătuiesc avuţia acumulată.
2. Avuţia naţională cuprinde avuţia acumulată şi resursele naturale evaluate economic.
3. Avuţia naţională cuprinde avuţia acumulată, resursele naturale şi resursele spirituale.

Cea de-a treia variantă corespunde cel mai bine conceptului de avuţie naţională, de aceea un sistem al indicatorilor avuţiei naţionale trebuie să cuprindă: indicatori ai avuţiei acumulate, ai resurselor naturale şi ai celor spirituale. In mod curent, însă, în calculul avuţiei naţionale sunt considerate numai bunurile materiale acumulate (reproductibile) şi poziţia netă în raport cu străinătatea, aşadar numai avuţia acumulată.

Calculată astfel, avuţia naţională are următoarele caracteristici:

* este rezultatul acumulării, an de an, a unei părţi din venitul naţional
* bunurile materiale care constituie avuţia naţională sunt disponibile pentru a fi utilizate
* avuţia naţională se poate calcula după două principii: cel teritorial (conform căruia avuţia naţională cuprinde toate componentele acesteia, situate pe teritoriul ţării pentru care se face calculul) şi cel naţional (conform acestuia în avuţia naţională se includ bunurile materiale de naţionalitatea ţării, care se găsesc pe teritoriul ţării sau în străinătate, excluzându-se bunurile ţărilor străine situate pe teritoriul naţional).

|  |  |  |  |
| --- | --- | --- | --- |
|  | 1998 | 1999 | 2000 |
| PIB (mld.lei) | 373798,2 | 545730,2 | 803773,1 |
| VAB (mld.lei) | 331547,6 | 480475,1 | 711132,5 |